รายได้รัฐบาลล้นตุ่ม 2.35 แสนล้าน
คลังปลื้ม11เดือนเก็บรายได้ 1.7ล้านล้านบาท เกินเป้ากว่า2แสนล้าน
9 ก.ย. 2554

คลังปลื้ม11เดือนเก็บรายได้ 1.7ล้านล้านบาท เกินเป้ากว่า2แสนล้าน
นายนริศ ชัยสูตร ผู้อำนวยการสำนักงานเศรษฐกิจการคลัง(สศค.) เผยผลการจัดเก็บรายได้รัฐบาลเดือนส.ค. สูงกว่าเป้าหมายถึง 5.2 หมื่นล้านบาท ส่งผลให้ในช่วง 11 เดือนแรกของปีงบประมาณ 2554 จัดเก็บรายได้สูงเกินเป้าหมายกว่า 2 แสนล้านบาทแล้ว
ทั้งนี้ในงวดเดือนส.ค.ที่ผ่านมารัฐบาลจัดเก็บรายได้สุทธิ 301,187 ล้านบาท สูงกว่าประมาณการณ์ 52,614 ล้านบาท หรือ 21.2% และสูงกว่าเดือนเดียวกันในปีที่แล้ว 18.7% สาเหตุสำคัญมาจากการชำระภาษีเงินได้นิติบุคคลจากประมาณการณ์กำไรสุทธิครึ่งรอบปีบัญชี 2554 (ภ.ง.ด. 51) ที่ครบกำหนดชำระในเดือนส.ค.ที่ผ่านมา เพิ่มขึ้นมาก ส่งผลให้การจัดเก็บภาษีเงินได้นิติบุคคลสูงกว่าประมาณการณ์ถึง 49,285 ล้านบาท หรือ 34.6% นอกจากนี้ อุตสาหกรรมยานยนต์ได้เริ่มฟื้นตัวหลังได้รับผลกระทบจากเหตุการณ์สึนามิที่ประเทศญี่ปุ่น ส่งผลให้จัดเก็บภาษีสรรพสามิตรถยนต์ได้สูงกว่าประมาณการ 2,108 ล้านบาท หรือ 37.3%
ขณะที่ช่วง11 เดือนแรกของปีงบประมาณ 2554 (ตุลาคม 2553 – สิงหาคม 2554) รัฐบาลจัดเก็บรายได้สุทธิ 1,789,385 ล้านบาท สูงกว่าประมาณการ 229,181 ล้านบาท หรือ 14.7% และสูงกว่าช่วงเดียวกันปีที่แล้ว 11.1% โดยทุกหน่วยงานสามารถจัดเก็บรายได้สูงกว่าประมาณการในอัตราที่ค่อนข้างสูง เป็นผลจากภาวะเศรษฐกิจที่มีการขยายตัวอย่างต่อเนื่อง
"กระทรวงการคลังมั่นใจว่าในปีงบประมาณ 2554 การจัดเก็บรายได้รัฐบาลจะสูงกว่าเป้าหมายที่ตั้งไว้ 1.65 ล้านล้านบาท ประมาณ 2.35 แสนล้านบาท ซึ่งส่งผลให้ฐานะการคลังของประเทศ มีความมั่นคงมากยิ่งขึ้น"นายนริศกล่าว